# Biblická nedeľa – od poznania k sláveniu

Úvod a niekoľko postrehov k posynodálnej apoštolskej exhortácii *Verbum Domini*

V roku 2006 terajší pápež Benedikt XVI. zvolal 12. generálne zasadnutie riadnej biskupskej synody na tému *Božie slovo v živote a poslaní Cirkvi*. Synoda sa uskutočnila 5. až 26. októbra 2008 v Ríme. Úvahy a návrhy vyplývajúce z tejto synody boli zverejnené v posynodálnej exhortácii *Verbum Domini,* ktorú pápež podpísal na sviatok sv. Hieronyma 30. septembra 2010. Začína slovami, ktorými končila vieroučná konštitúcia Druhého vatikánskeho koncilu *Dei Verbum* (18. XI. 1965)*.* Ide o citát z Prvého Petrovho listu „Slovo Pánovo trvá naveky*...*“, čo kedysi dávno preložil sv. Hieronym do latinčiny slovami *Verbum Domini manet in aeternum*.

Obsah exhortácie *Verbum Domini* (ďalej VD) má slávnostný charakter a je veľmi bohatý na pastoračné návrhy a podnety. Zdôrazňuje výnimočný rozmer Božieho slova. Dalo by sa povedať, že exhortácia nabáda k tomu, aby rastúce poznanie Božieho slova ústilo do radosti a do slávnosti spoločenstva veriacich. Jedinečnosť dokumentu *Verbum Domini* sa ukazuje na pozadí predchádzajúcich cirkevných dokumentov. Vieroučná konštitúcia Druhého vatikánskeho koncilu o Božom zjavení *Dei Verbum* riešila vážnosť poznania a jedinečnosť Svätého písma ako Božieho slova v živote Cirkvi. Posynodálna exhortácia VDžne plody zo sejby, ktorou bolo *Dei Verbum*.

Názov tejto úvahy chce vyjadriť obsah i jeden z hlavných cieľov dokumentu *VD* – slávenie Božieho slova, ktoré je obnovou Cirkvi. Nadišiel čas prejsť od poznania Slova k jeho sláveniu. Tým sa nechce v žiadnom prípade naznačiť, žeby už nebolo treba poznávať, ale sa zdôrazňuje, že spoznávanie má svoje naplnenie v slávení, ktoré zasa inšpiruje k prehĺbenému prežívaniu. I samotná exhortácia okrem toho, že povzbudzuje, ponúka prirodzene aj náuku; na jej základe pápež stavia výzvy a povzbudenia.

## 1. Predstavenie troch častí dokumentu

Dokument sa skladá z úvodu, troch veľkých častí a záveru. Postupne sa dotkneme troch hlavných častí.

### Prvá časť – *Verbum Dei*

Prvá časť je náuková. Zaoberá sa témou Božieho slova. Téma stavia na novosti biblického zjavenia – totiž na fakte, že Boh sa nám dáva poznať v dialógu, ktorý s nami túži viesť. Táto časť sa delí na tri kapitoly, ktorých názvy hutne vyjadrujú ich tematický obsah.

1. kapitola: Boh, ktorý hovorí (č. 6-21)

2. kapitola: Človek odpovedá Bohu, ktorý ho oslovuje (č. 22-28)

3. kapitola:Hermeneutika Svätého písma v Cirkvi (č. 29-49)

Pripomeňme, že tretia kapitola podčiarkuje dôležitosť výkladu Písma. Totiž treba mať správny interpretačný kľúč na chápanie Božej a ľudskej reči v Písme. Je to aj najdlhšia a asi najťažšia zo všetkých kapitol dokumentu. Pre vnútorné spojenie Božieho slova a viery človeka je nevyhnutné dostať sa do posolstva textu Písma a to v kontexte Cirkvi. Máriin postoj je príkladom správneho porozumenia Písma – s osobnou vierou prijať Slovo v spoločenstve veriacich. Kapitola zdôrazňuje, že Cirkev je pôvodným miestom Písma a tiež jeho chápania.

### Druhá časť – Verbum in Ecclesia

Meno druhej časti vyjadruje aj jej tému – je ekleziálna. V tejto časti sa pojednáva o Božom slove, ktoré je účinné v Cirkvi a pre ňu životodarné. Aj táto časť sa delí na tri kapitoly.

1. kapitola: Božie slovo a Cirkev (č. 50-51)

2. kapitola: Liturgia, privilegované miesto Božieho slova (č. 52-71)

3. kapitola: Božie slovo v živote Cirkvi (č. 72-89)

Druhá časť je mostom medzi prvou časťou, kde sa hovorí o transcendentnom Božom slove a treťou časťou, kde sa hovorí o Božom slove, ktoré sa zjavuje svetu. Podstata tejto časti spočíva v tom, že hovorí o vnútornom živote Cirkvi a pápež v nej kladie dôraz na osobnú otvorenosť jednotlivca v prijímaní Božieho slova. Poukazuje na privilegované miesto počúvania a slávenia Božieho slova – na liturgiu. K tejto a k tretej kapitole sa na záver ešte vrátime.

### Tretiačasť – *Verbum mundo*

Názov tretej časti dokumentu – *Slovo svetu* hovorí o tom, že Božie slovo môže priniesť nádej všetkým ľuďom v každom čase. Delí sa na štyri kapitoly.

1. kapitola: Poslanie Cirkvi: Hlásať Božie slovo svetu (č. 90-98)

2. kapitola: Božie slovo a angažovanosť vo svete (č. 99-108)

3. kapitola: Božie slovo a kultúry (č. 109-116)

4. kapitola: Božie slovo a medzináboženský dialóg (č. 117-120)

Všetky štyri kapitoly sú orientované misionársky. V prvej kapitole pápež zdôrazňuje mimoriadnu naliehavosť a krásu ohlasovania evanjelia. V druhej kapitole apeluje na zodpovednosť v ohlasovaní a dáva konkrétne návrhy ako ohlasovať Božie slovo špecifickým skupinám ako sú mladí, migranti, trpiaci a chudobní. Tretia kapitola spája ohlasovanie Božieho slova rôznym kultúram s umeleckými prejavmi. Štvrtá kapitola odkrýva nespútanú moc Božieho slova i pre medzináboženský dialóg.

## 2. Predchádzajúce sesterské dokumenty

Začiatočné slová exhortácie VD jasne hovoria o tom, že dokument sa viaže s vieroučnou konštitúciou Druhého vatikánskeho koncilu *Dei Verbum*. Je dôležité vidieť novosti tejto konštitúcie, aby sme mohli poukázať, v čom sú novosti exhortácie *Verbum Domini*. Náhľadom do dejinného vývoja bude zrejmé, že konštitúcia neopakovala len minulé, ale predstavila prehĺbený pohľad na niektoré problémy a súčasne poukázala na nové horizonty.

### Pred *Dei Verbum*

Devätnáste storočie prekvitalo racionalizmom, ktorý postavil na miesto Boha rozum človeka a nekritickou kritikou spochybňoval nielen Bibliu, ale aj katolícku náuku. Pápež Lev XIII. v roku 1893 encyklikou *Providentisimus Deus* obhajoval katolícku interpretáciu Biblie „proti útokom racionalizmu, pričom sa však neutiekal len k duchovnému zmyslu, vytrhnutému z dejín“ (VD 33). Neodmietal vedeckú kritiku, vyjadroval však nedôveru k „predpojatým názorom, ktoré predstierajú, že sú založené na vede, ale v skutočnosti vedu klamne zavádzajú mimo poľa jej pôsobnosti.“ Inými slovami, Lev XIII. vyzval katolíckych učencov skúmať Písmo vedeckými metódami a brániť ho proti zneužívaniu neadekvátnymi výkladmi racionalistov.

O 50 rokov neskôr, pápež Pius XII. čelil útokom zástancov takzvanej mystickej exegézy z vnútra Cirkvi. Táto takzvaná mystická exegéza odmietala akýkoľvek vedecký prístup. Encyklikou *Divino afflante Spiritu* teda obhajuje vedeckú exegézu práve pred nimi. Pius XII. sa obratne vyhol i ďalšiemu extrému, totiž aby pripustil istú dichotómiu tzn. dvojdielnosť typu buď vedecká exegéza pre apológiu alebo duchovná interpretácia pre osobné účely. Vyvážene bránil vedeckú exegézu bez toho, aby prehliadol to, čo bolo dobré a správne na mystickej exegéze.

### *Dei Verbum*

Koncilová vieroučná konštitúcia *Dei Verbum* priniesla zmenu v chápaní Písma ako Božieho slova. Encyklika upustila od výlučnosti vyjadrení ako „pravda“ (*veritas*) v prospech dôrazu na dialóg medzi Bohom a človekom. Preto vo veľkom pojednávala o téme Božieho zjavenia. Novým pohľadom na Božie zjavenie je tvrdenie, že Boh sa nezjavil *v systéme právd* ale *v osobe* Ježiša Krista (DV 2). Ďalším veľmi diskutovaným problémom bol vzťah medzi *Sacra Traditio* a *Sacra Scriptura* – teda medzi posvätnou Tradíciou a Svätým písmom, keď konštitúcia zdôrazňuje ich vzájomnú spätosť a nerozdeliteľný súvis. Konštitúcia *Dei Verbum* so svojím pozitívnym a hutným obsahom poukázala na mimoriadny dosah Svätého písma pre život Cirkvi a nevyhnutnosť čerpať z neho Božie slovo ako základ pre život Cirkvi a pre správnu teológiu.

### Po *Dei verbum*

Pripomeňme si len niekoľko dokumentov, resp. faktov celocirkevného dosahu, ktoré nasledovali po koncilovej konštitúcii *Dei Verbum*. Riešia čiastkové problémy či fenomény Božieho slova a Písma v živote Cirkvi a sú rozvojom niektorých tém či problémov, načrtnutých už v konštitúcii.

Ako prvý spomeňme dokument Pápežskej biblickej komisie z roku 1983 – *Interpretácia Biblie v Cirkvi****.*** Zameriava pozornosť na fakt nevyhnutnosti výkladu Písma a na nebezpečenstvo fundamentalizmu, ktorý vychádza okrem iného i z predpojatého odmietania tejto nevyhnutnosti výkladu. Dokument systematizuje rôzne typy výkladu a zdôrazňuje, že interpretácie Písma majú slúžiť v prospech života spoločenstva Cirkvi. Druhý dokument z roku 2001 tiež pochádza z dielne Pápežskej biblickej komisie. Jeho názov *Hebrejský ľud a jeho sväté Písma v kresťanskej Biblii* vyjadruje jeho zameranie. Má v pozornosti dôležitosť Tradície a náuky Písem v hebrejskom ľude. Dokument zdôrazňuje vážnosť hebrejskej tradície Písem nielen po stránke informatívnej, ale aj po stránke formačnej a vôbec vieroučnej pre kresťanskú interpretáciu. Podčiarkuje skutočnosť, že „korene kresťanstva sú v Starom zákone a kresťanstvo sa z týchto koreňov stále živí“ (VD 40). Celkom jasným znakom nevyhnutnej a vitálnej potreby Cirkvi po Božom slove sa stala v roku 2008 Synoda o Božom slove v živote Cirkvi. Jej dôležitosť spočíva v tom, že upozorňuje na nevyhnutnosť vnášania metód interpretácie do praxe a na dôsledné hľadanie metód aplikácie Božieho slova pre život a rast spoločenstva Cirkvi. Synodálni otcovia opakovane zdôrazňovali nevyhnutnosť obrody Cirkvi na základe Božieho slova. Ak *Dei Verbum* hovorilo o tom, že Písmo je Božia reč (*locutio Dei*), tak ďalší dokument Pápežskej biblickej komisie z roku 2008 *Biblia a morálka* len dosvedčuje túto pravdu a volá po pozornejšom načúvaní tejto reči. I keď v Písme nie sú odpovede na všetky jednotlivé problémy dneška, rozhodne ono obsahuje princípy a základné smerovania mravného napredovania Cirkvi, ktoré je v súlade s vanutím a darmi Ducha Svätého.

## 3. Novosti, výzvy a riešenia...

Pápež prízvukuje, že viera je živená Božím slovom (VD 26) a nepočúvanie Božieho slova kvalifikuje ako hriech (VD 26). Odvolávajúc sa na synodálnych otcov, Svätý Otec hovorí o obnove viery Cirkvi v Božie slovo – podľa príkladu Panny Márie (VD 27).

Pozoruhodne a pútavo je predstavená kapitola o liturgii, ako o privilegovanom mieste Božieho slova. Božie slovo koná zázraky kdekoľvek sa ohlasuje a pre kňaza táto kapitola dostáva známku záväznosti. Mnohými spôsobmi môže oživovať slávenie liturgie a napomáhať rastu viery v spoločenstve veriacich.

Mimoriadne dôležitý je vnútorný vzťah medzi Božím slovomaEucharistiou. Patria tak „intímne spolu, že nemožno pochopiť jedno bez druhého: Božie slovo sa stáva sviatostným telom v eucharistickej udalosti. Eucharistia nás otvára pre chápanie Svätého písma, tak ako Sväté písmo zas osvetľuje a vysvetľuje eucharistické tajomstvo“ (VD 55). Hlbšie chápanie tohto vzťahu pomáha veriacim lepšie pochopiť konanie Boha v dejinách spásy a v ich vlastných životoch. Pápež vysvetľuje túto skutočnosť na základe sviatostného rozmeru (*sakramentálnosť*) Slova. Ono má performatívny charakter tzn. spôsobuje to, čo vyjadruje, a to môže „poslúžiť duchovnému životu veriacich“ (VD 56). Je preto nevyhnutnosťou starostlivá formácia lektorov, ktorí sú tiež v službách tohto rozmeru Slova (VD 58). Pápež považoval za dobré zdôrazniť dôležitosť Svätého písma pri sviatostiach týkajúcich sa uzdravenia. Často sa totiž „vzťah týchto sviatostí k Svätému písmu nedoceňuje... Nemožno totiž zabudnúť, že Božie slovo je slovom zmierenia.“ Penitent by počas spovede mohol byť povzbudený úryvkom z Písma (VD 61).

Pápež navrhuje aj konkrétne podnety a návrhy pre liturgickú animáciu. Tým nechce opomenúť už existujúce formy, ale vyzdvihuje vysoko rozmer živého prežívania slávenia Slova v liturgii. Okrem toho, že Cirkev potrebuje oživiť existujúce formy liturgie súvisiace s Písmom, mala by vnášať biblickú spiritualitu aj do pobožností a prejavov nábožnosti širšieho charakteru ako sú púte, spoločné stretnutia, modlitebné a tematické skupinky, a pod. (VD 64-71).

V kapitole o Božom slove v Cirkvi sa v troch odsekoch hovorí o biblickej animácii pastorácie, o biblickej dimenzii katechézy a vôbec o biblickej formácii kresťanov (VD 73-75). Nejde o to, aby činitelia boli len preniknutí biblickým myslením (dôraz na *chápanie*), ale aby boli aj naplnení biblickým duchom (dôraz na *rozhodnutie*) a biblickými postojmi (adekvátny *spôsob* realizácie). Pomerne podrobne je rozobratá účinnosť a náležitosť Božieho slova v živote rôznych zasvätených osôb a kresťanských stavov (VD 77-85).

Exhortácia ponúka veľa možností pre tvorivého kňaza, aby rozvíjal biblickú spiritualitu a pastoráciu, ktoré vedú spoločenstvo k prehĺbenému dynamickému kresťanskému životu.

## 4. Podrobnejší obsah *Verbum Domini*

Na záver prinášame schematické zobrazenie obsahu dokumentu Verbum Domini v tabuľke. Cieľom je oboznámiť čitateľa s jednotlivými časťami – len pomocou nadpisov a jednoslovnej charakteristiky jednotlivých kapitol. Rétorická charakteristika má upútať a naznačiť jedinečnosti tej ktorej časti dokumentu.

|  |  |  |
| --- | --- | --- |
| **Obsah** (číslo odseku) | Rétorická charakteristika | Strana |
| **ÚVOD (1-5)** |  | **3** |
|  *Aby naša radosť bola úplná (2)* *Od „Dei Verbum“ k synode o Božom slove (3)* *Biskupská synoda o Božom slove (4)* *Prológ Jánovho evanjelia ako náš sprievodca (5)* | ZAČIATOČNÉ | 3 |
| *Prvá časť:* **VERBUM DEI** | **11** |
| **Boh, ktorý hovorí (6-21)** *Boh v dialógu (6)*  *Analógia Božieho Slova (7)* *Kozmická dimenzia Slova (8)* *Stvorenie človeka (9)* *Realizmus Slova (10)* *Kristológia Slova (11-13)* *Eschatologický rozmer Božieho slova (14)* *Božie slovo a Duch Svätý (15-16)* *Tradícia a Písmo (17-18)* *Sväté písmo, inšpirácia a pravda (19)* *Boh Otec, prameň a pôvod Slova (20-21)* | ZNÁME | 13 |
| **Človek odpovedá Bohu, ktorý ho oslovuje (22-28)** *Povolanie uzavrieť s Bohom zmluvu (22)* *Boh počúva človeka a odpovedá na jeho otázky (23)* *Rozprávať sa s Bohom prostredníctvom jeho slov (24)* *Božie slovo a viera (25)* *Hriech ako nepočúvanie Božieho slova (26)* *Mária „Mater Verbi Dei“ a „Mater fidei“ (27)* | ZANEDBANÉ A ZABUDNUTÉ | 37 |
| **Hermeneutika Svätého písma v Cirkvi (29-49)** *Cirkev je pôvodným miestom hermeneutiky Biblie (29-30)* *„Duša posvätnej teológie“ (31)* *Rozvoj biblického bádania a cirkevné Magistérium (32)* *Koncilová biblická hermeneutika: indikácia,*  *ktorú si treba osvojiť (33-34)* *Nebezpečie dualizmu a sekularizovanej hermeneutiky (35)* *Viera a rozum v prístupe k Písmu (36)* *Literárny a duchovný zmysel (37)* *Nutnosť dostať sa ponad „literu“ (38)* *Vnútorná jednota Biblie (39)* *Vzťah medzi Starým a Novým zákonom (40-41)* *„Temné“ stránky Biblie (42)* *Kresťania a židia vo vzťahu k posvätným Písmam (43)* *Fundamentalistická interpretácia Svätého písma (44)* *Dialóg medzi pastiermi, teológmi a exegétmi (45)* *Biblia a ekumenizmus (46)* *Dôsledky pre ponímanie teologických štúdií (47)* *Svätí a interpretácia Písma (48-49)* | ZÁVAŽNÉ | 44 |
| *Druhá časť:* **VERBUM IN ECCLESIA** | **77** |
| **Božie slovo a Cirkev (50-51)** *Cirkev prijíma Slovo (50)* *Súčasná prítomnosť Krista v živote Cirkvi (51)* | ZÁKLADNÉ | 79 |
| **Liturgia, privilegované miesto Božieho slova (52-71)** *Božie slovo v posvätnej liturgii (52)* *Sväté písmo a sviatosti (53)* *Božie slovo a Eucharistia (54-55)* *Sakramentálnosť Slova (56)* *Sväté písmo a lekcionár (57)* *Čítanie Božieho slova a služba lektorátu (58)* *Dôležitosť homílie (59)* *Potreba homiletického direktória (60)* *Božie slovo, zmierenie a pomazanie chorých (61)* *Božie slovo a liturgia hodín (62)* *Božie slovo a Benedikcionál (63)* *Konkrétne podnety a návrhy na liturgickú animáciu (64)* *a) Slávenie Božieho slova (65),*  *b) Slovo a ticho (66)* *c) Slávnostné hlásanie Božieho slova (67)* *d) Božie slovo v kresťanskom chráme (68)* *e) Exkluzivita biblických textov v liturgii (69)* *f) Biblicky inšpirovaný liturgický spev (70)* *g) Zvláštna pozornosť nevidiacim a nepočujúcim (71)* | ZARUČENEZÁZRAČNÉ | 82 |
| **Božie slovo v živote Cirkvi (72-89)** *Stretnutie s Božím slovom vo Svätom písme (72)* *Biblická animácia pastoračnej činnosti (73)* *Biblická dimenzia katechézy (74)* *Biblická formácia kresťanov (75)* *Sväté písmo na veľkých cirkevných zhromaždeniach (76)* *Božie slovo a povolania (77)* *a) Božie slovo a vysvätení služobníci (78-81)* *b) Božie slovo a kandidáti na služobné kňazstvo (82)* *c) Božie slovo a zasvätený život (83)* *d) Božie slovo a veriaci laici (84)* *e) Božie slovo, manželstvo a rodina (85)* *Rozjímavé čítanie Svätého písma a „lectio divina“ (86-87)* *Božie slovo a mariánska modlitba (88)* *Božie slovo a Svätá zem (89)* | ZAUJÍMAVÉ AZMYSLUPLNÉ | 104 |
| *Tretia časť:* **VERBUM MUNDO** | **129** |
| **Poslanie Cirkvi: Hlásať Božie slovo svetu (90-98)** *Slovo od Otca a k Otcovi (90)* *Hlásať svetu „Logos“ nádeje (91)* *Z Božieho slova poslanie Cirkvi (92)* *Slovo a Božie kráľovstvo (93)* *Všetci pokrstení sú zodpovední za ohlasovanie (94)* *Nevyhnutnosť „missio ad gentes“ (95)* *Hlásanie a nová evanjelizácia (96)* *Božie slovo a kresťanské svedectvo (97-98)* | ZÁKLADNÉ | 131 |
| **Božie slovo a angažovanosť vo svete (99-108)** *Slovo od Otca a k Otcovi (90)* *Hlásať svetu „Logos“ nádeje (91)* *Z Božieho slova poslanie Cirkvi (92)* *Slovo a Božie kráľovstvo (93)* *Všetci pokrstení sú zodpovední za ohlasovanie (94)* *Nevyhnutnosť „missio ad gentes“ (95)* *Hlásanie a nová evanjelizácia (96)* *Božie slovo a kresťanské svedectvo (97-98)* | ZAMERANÉ NA SKUPINY | 141 |
| **Božie slovo a kultúry (109-116)** *Hodnota kultúry pre život človeka (109)* *Biblia ako veľký kódex kultúr (110)* *Poznanie Biblie v školách a na univerzitách (111)* *Sväté písmo v rôznych umeleckých vyjadreniach (112)* *Božie slovo a spoločenské komunikačné prostriedky (113)* *Biblia a inkulturácia (114)* *Preklady a šírenie Biblie (115)* *Božie slovo presahuje hranice jednotlivých kultúr (116)* | ZA HRANICE KULTÚR | 152 |
| **Božie slovo a medzináboženský dialóg (117-120)** *Hodnota medzináboženského dialógu (117)* *Dialóg medzi kresťanmi a moslimami (118)* *Dialóg s ostatnými náboženstvami (119)* *Dialóg a náboženská sloboda (120)* | záväzné | 160 |
| **ZÁVER (121-124)** |  | **163** |
|  *Definitívne slovo Boha (121)* *Nová evanjelizácia a nové počúvanie (122)* *Slovo a radosť (123)* *„Mater Verbi et Mater laetitiae“ (124)* | ZÁVEREČNÉ | 163 |

***Blažej Štrba***

***František Trstenský***